**HRVATSKA KOMORA FIZIOTERAPEUTA**

Na temelju članka 20. stavka 1. točke 1. Statuta Hrvatske komore fizioterapeuta, a u skladu s člankom 26. stavkom 1. točkom 6. Zakona o fizioterapeutskoj djelatnosti (Narodne novine broj 120/08) Vijeće Hrvatske komore fizioterapeuta je, na svojoj sjednici, održanoj 18. travnja 2015. godine, donijelo

**PRAVILNIK O**

**IZMJENAMA I DOPUNAMA PRAVILNIKA**

**O SADRŽAJU, ROKOVIMA I POSTUPKU PROVJERE STRUČNOSTI**

**Članak 1.**

I. U nazivu Pravilnika o sadržaju, rokovima i postupku provjere stručnosti fizioterapeuta, fizioterapeutskih tehničara, radnih terapeuta i masera-kupeljara (u daljnjem tekstu: Pravilnik) brišu se riječi “fizioterapeuta, fizioterapeutskih tehničara, radnih terapeuta i masera-kupeljara”.

**Članak 2.**

U cijelom tekstu Pravilnika briše se pojam “radni terapeut”.

**Članak 3.**

1. U članku 8. stavak 5. mijenja se i glasi:

„Članovi koji su bili neprekidno 6 mjeseci na bolovanju ili rodiljnom/roditeljskom dopustu , imaju pravo podnijeti Zahtjev za umanjenje broja bodova koje je potrebno prikupiti sukladno članku 4. Pravilnika, odnosno, u svrhu obnavljanja odobrenja za samostalan rad (licence) bez provjere stručnosti.

Kako bi ostvarili pravo na umanjenje broja bodova, dužni su Povjerenstvu za edukaciju i trajno usavršavanje podnijeti na propisanom obrascu Zahtjev za donošenje odluke o umanjenju broja bodova, nakon što su zaključili bolovanje, odnosno rodiljni/roditeljski dopust. Uz zahtjev se obavezno prilaže potvrda liječnika obiteljske medicine u originalu o vremenu trajanja dopusta, odnosno, bolovanja iz prethodnog stavka.”

II. stavak 6. mijenja se i glasi:

„Članovima iz stavka 5. ovog članka koji zbog rodiljnog /roditeljskog dopusta, bolovanja radi komplikacija u trudnoći ili bolovanja nisu bili u mogućnosti prikupljati bodove u neprekinutom razdoblju od 6 mjeseci, Povjerenstvo za edukaciju i trajno usavršavanje će donijeti odluku o umanjenju broja bodova za:

* fizioterapeute- 10 bodova,
* fizioterapeutske tehničare – 7,5 bodova,
* masere-kupeljare- 5 bodova.”

III. Stavak 7. mijenja se i glasi:

“Povjerenstvo za edukaciju i trajno usavršavanje dužno je odlučiti o zahtjevu i dostaviti odluku podnositelju zahtjeva putem elektroničke pošte u roku od 60 dana od primitka urednog zahtjeva.”

**ZAVRŠNE ODREDBE:**

**Članak 4.**

I. Ovaj Pravilnik objavit će se na oglasnoj ploči Komore i stupa na snagu osam dana od dana objavljivanja.

U Zagrebu, 18. travnja 2015. godine

Predsjednica Vijeća Hrvatske komore fizioterapeuta

Mihaela Črgar, v.r.

Ovaj Pravilnik je objavljen na oglasnoj ploči Komore dana 22. travnja 2015. godine i stupa na snagu 01. svibnja 2015. godine.

Predsjednica Vijeća Hrvatske komore fizioterapeuta

Mihaela Črgar, v.r.